Rudžių valsčius

Rudžių valsčius, Didžiųjų Rudžių valsčius (, nuo 1938 m. Amtsbezirk Mühlenhöhe) – Rytų Prūsijos administracinis teritorinis vienetas, gyvavęs 1874–1945 m. dabartinės Kaliningrado srities rytinėje dalyje. Priklausė Pilkalnio apskričiai. Valsčiaus centras buvo Didžiuosiuose Rudžiuose.

Istorija
Suformuotas 1874 m. pagal 1872 m. priimtus „Apskričių nuostatus Prūsijos, Brandenburgo, Pomeranijos, Poznanės, Silezijos ir Saksonijos provincijoms“ iš 10 kaimo bendruomenių ir 1 dvaro apygardos. 1928 m. Švarplių dvaro apygarda prijungta prie Švarplių kaimo, o 1938 m. Naujųjų Rudžių kaimo bendruomenė prijungta prie Didžiųjų Rudžių. 1938–1945 m. valsčių sudarė 9 kaimo bendruomenės: Didžiųjų Rudžių, Pėteraitėlių, Šarkabūdžių, Švarplių, Trečiokų, Užbalių, Užpjaunėlių, Užrudžių ir Viltautų.

Valsčius buvo centrinėje apskrities dalyje, prie Meškupės ir kitų Įsruties baseino upelių. Valsčiaus pietinė dalis siekė nedidelę Paniabalio pelkę. Didžiausios gyvenvietės 1939 m. buvo valsčiaus centras Didieji Rudžiai (349 gyv.) ir Švarpliai (312 gyv.).

Šaltiniai 

Pilkalnio apskrities valsčiai